ประเทศจริตดกทายท้าวิชามาร
วิวาทะเรื่องเปิดกาสิโนกำลังเลอะเทอะได้ที่ แทนที่จะชั่งน้ำหนักกันด้วยเหตุผลว่า ดี-ไม่ดี กลับบิดประเด็นไปโจมตี ผบ.ตร.ว่าต้องการกลบเรื่องถอดยศทักษิณ แล้วก็คนพวกนี้แหละที่ตีตลบ เรียกร้องให้ปลด ผบ.ตร.
24 มิ.ย. 2558

วิวาทะเรื่องเปิดกาสิโนกำลังเลอะเทอะได้ที่ แทนที่จะชั่งน้ำหนักกันด้วยเหตุผลว่า ดี-ไม่ดี กลับบิดประเด็นไปโจมตี ผบ.ตร.ว่าต้องการกลบเรื่องถอดยศทักษิณ แล้วก็คนพวกนี้แหละที่ตีตลบ เรียกร้องให้ปลด ผบ.ตร.
ถามจริง พวกคุณเรียกร้องให้ปลด พล.ต.อ.สมยศ พุ่มพันธุ์ม่วง เพราะหนุนกาสิโน หรือไม่พอใจเรื่องไม่ถอดยศทักษิณกันแน่ ถ้าเป็นอย่างหลังทำไมไม่เล่นกันตรงๆ
ถามหน่อย พล.ต.อ.สมยศผิดตรงไหน เพราะ ผบ.ตร.สนับสนุน “กาสิโนถูกกฎหมาย” ไม่ใช่เชียร์ “บ่อนเถื่อน” ไม่ได้ปกป้องคุ้มครองการพนันผิดกฎหมาย ไม่ได้ละเว้นการจับกุม แค่มีทัศนะแตกต่างจากจริตศีลธรรมที่ครอบงำคนส่วนใหญ่ แล้วก็ไม่ได้สร้างภาพ เท่านั้นเอง
พูดอย่างนี้ไม่ใช่ผมเชียร์ให้เปิดกาสิโน เพราะมันมีทั้งข้อเสียข้อดีที่ต้องชั่งน้ำหนัก แต่รำคาญพวกอ้างตัวเป็นคนดีแล้วใส่สีตีไข่ เช่น “บ่อนเสรี” พูดยังกะจะเปิดให้แทงจับยี่กีทุกมุมถนน นี่เขาพูดเรื่องเอนเทอร์เทนเมนต์คอมเพล็กซ์ กาสิโนที่ต้องมีมาตรการจำกัดอายุ กลั่นกรองสถานะ บริหารโดยบริษัทยักษ์ใหญ่ ซึ่งเขาไม่แอบเปิดโต๊ะบอลให้เด็กนักเรียนแทงหรอก
ซึ่งอันที่จริง ทุกวันนี้ก็มีโต๊ะบอลให้แทงกันเกร่อ จริงไหม ชาตินี้หรือชาติหน้าตอนบ่ายๆ คุณก็ปราบหวยเถื่อนไม่ได้ ต่อให้ยุบกองสลากฯ ก็ยังมีหวยหุ้นให้แทง
แต่ผมก็ไม่เชียร์กาสิโนสุดลิ่ม เพราะที่อ้างกันว่า จะดึงเงินคนไทยไม่ให้ไหลออกบ่อนชายแดนหรือบ่อนเถื่อน เอาเข้าจริงดึงไม่ได้หรอก  อ้าว…ก็ถ้าเปิดกาสิโนที่มีมาตรการควบคุม เช่น ต้องแสดงสเตทเมนต์ ถามว่านักพนันคนไทยที่หลั่งไหลไปชายแดน มีสเตทเมนต์ให้แสดงไหม โห…ไม่รู้จักนักพนันซะแล้ว พวกที่เวียนว่ายอยู่กับการเล่นม้าเล่นมวยเล่นหวยแทงสูงต่ำ ไม่เคยมีรายได้หลักแหล่ง หรือถ้ามีก็ไม่อยากแสดง เช่นเดียวกับพวกเข้าบ่อนเถื่อน มีซักกี่คนที่ทำสัมมาชีพ ถ้าไม่ใช่หากินผิดกฎหมายก็กึ่งถูกกฎหมาย หรือข้าราชการที่มีรายได้ตามน้ำทวนน้ำ
ฉะนั้น ผมไม่เชื่อเช่นกันว่าบ่อนเถื่อนบ่อนชายแดนจะหมดไป ไม่เชื่อว่าจะดึงเงินแสนล้านมาอยู่ในระบบ แต่ถ้าถามว่าเปิดกาสิโนได้ไหม ก็เปิดได้ หวังรายได้จากนักท่องเที่ยวเป็นหลัก บวกกับคนไทยบางส่วนที่มีความพร้อม คำถามคือมันจะเป็นการส่งเสริมให้คนไทยเล่นการพนันมากขึ้นไหม ข้อนี้ก็ต้องถกกันที่มาตรการ
แต่ถกกันทีไร เรื่องปวดกบาลคือเราจะเจอกับพวกศีลธรรมจ๋า ยกศาสนามาอ้าง ต้องกวาดล้างอบายมุขให้หมดโลก แล้วก็ไม่ยอมรับมาตรการทุกอย่าง ทั้งที่รู้กันว่าอบายมุขจะอยู่คู่มนุษยชาติชั่วกัลปาวสาน เพียงแต่จะควบคุมอย่างไรให้เหมาะสม เช่น คุณไม่มีทางทำให้มนุษยชาติเลิกเหล้าหรอก แต่ทำไงไม่ให้เมาแล้วขับ
การพนันก็เช่นกัน พนันเล็กๆ น้อยๆ เป็นความสนุกตื่นเต้น ใครวะไม่เคยเล่นป๊อกเด้งในวงเพื่อนฝูงญาติมิตร แต่ก็ต้องขีดเส้นว่าถ้าติดพนันจนหน้ามืดเมื่อไหร่จะพินาศฉิบหายทุกข์ถนัด
ยิ่งกว่านั้นพวกศีลธรรมจ๋ามักอ้างหน้าตาประเทศชาติ ซึ่งบางเสียเหลือเกิน ทั้งที่หากินกับพัทยาพัฒน์พงษ์มาหลายสิบปี ทั่วโลกรู้จัก Amazing Thailand ที่รัฐไทยไม่ยอมรับ
ถามหน่อยว่าถ้า ผบ.ตร.คนไหนสนับสนุนให้เปิด “เซ็กส์โชว์” ถูกกฎหมาย เสียภาษีไม่จ่ายส่วย จะโดนฮือไล่ไหม เพื่อรักษาภาพลักษณ์ประเทศไทยให้สวยงาม แล้วก็หาแ-กกับอวัยวะเพศกันต่อไปอีกร้อยปี
                                                                                                                            ใบตองแห้ง